
INFORMASJON OM DONASJON AV LEGEME

Den som vil gi sitt legeme til bruk i medisinsk forskning og undervisning må har fylt 18 år og gi skriftlig samtykke til dette. Erklæringen skal underskrives og sendes til følgende adresse:

Epost: 	legemedonasjon@basalmed.uio.no
		Institutt for medisinske Basalfag, universitetet i Oslo
		Postboks 1105 Blindern, 0317 OSLO 
	
Spørsmål om ordningen kan rettes til ordningens koordinator, se https://www.med.uio.no/imb/tjenester/publikum/testatorordningen/

En kopi av erklæringen vil bli arkivert ved Seksjon for anatomi, Institutt for medisinske basalfag (nedenfor kalt Instituttet), mens originalen returneres til donor. Donor bør gjøre erklæringen kjent for sine pårørende og eventuelt andre. Erklæringen bes oppbevart på et sikkert sted som er kjent for pårørende og andre som har påtatt seg å underrette Instituttet om dødsfallet. Det er viktig å informere om erklæringen dersom man blir innlagt på sykehus/sykehjem. Instituttet sender også med et identitetskort som donor bes bære med seg. Donor kan når som helst trekke samtykkeerklæringen tilbake. Instituttet må i så fall få beskjed om dette fra donor selv. Dersom donor har hatt alvorlig smittsomme sykdommer som tuberkulose, Creutzfeld Jakobs sykdom, hepatitt eller HIV/AIDS vil donasjon dessverre ikke være mulig. 

Av hensyn til balsamering/bevaring av legemet er det nødvendig at avdøde hurtigst mulig (innen to døgn) bringes til Instituttet. Dersom det er gått for lang tid vil ikke Instituttet kunne ta imot legemet. Melding om dødsfallet må derfor snarest gis til Instituttet, eventuelt til nærmeste begravelsesbyrå. De vanlige meldinger som kreves i forbindelse med et dødsfall må de pårørende selv ta hånd om. Begravelsesbyrået vil sørge for transport av legemet. Instituttet dekker omkostningene som følger med donasjonen dvs. utgifter til transport og kremasjon. På grunn av tidsfaktoren er hjemtransport ved dødsfall i utlandet ikke aktuelt og donors ønske kan da ikke etterkommes. Pårørende står fritt til å arrangere en avskjedsseremoni før eller eventuelt etter at legemet er sendt til Instituttet. 

Instituttet kan i utgangspunktet beholde legemet i inntil to år. De pårørende kan samtykke i at legemet, eller deler av dette, kan beholdes utover to år. Der testator ikke har pårørende kan Helse- og omsorgsdepartementet gi slikt samtykke som angitt i Obduksjonslova.

Instituttet behandler personopplysninger i samtykkeerklæringen og helseopplysninger som innhentes etter donors død i samsvar med personopplysningslovens krav. Ansatte og studenter har taushetsplikt i henhold til lovgivningen og særlige avgitte taushetserklæringer.

I noen tilfeller brukes legemer, organer eller deler av legemer til å fremstille undervisningsmateriale for medisinsk undervisning, herunder bilde- og filmfremvisninger, eller forskingsdokumentasjon. Undervisningsmateriale vil være anonymisert og tilgangen til materialet begrenset til studenter som er tilknyttet norsker universiteter. 

Det ønskelig at Instituttet ved behov kan overføre legemet til et annet universitet i Norge. Instituttet vil i så fall ordne det praktiske med forsendelse og tilbakeføring. Donor kan reservere seg mot dette.

Legemer som er donert til undervisning og forskning vil bli kremert etter tilbakeføring fra Instituttet. I samtykkeerklæringen kan det oppføres ønsker om eventuell seremoni og sted for urnenedsettelse. Dersom den som har donert sitt legeme, eller senere de nærmeste pårørende, ikke har uttrykt noen spesielle ønsker vil Instituttet sørge for en anonym urnenedsettelse på avdødes folkeregistrerte hjemsted.
	Testatorordningen 
Seksjon for Anatomi
Institutt for medisinske basalfag
Universitetet i Oslo
Postadresse: Postboks 1105 Blindern, 0317 Oslo
Epost: legemedonasjon@basalmed.uio.no         Telefon: 907 22 067
Nettsted: https://www.med.uio.no/imb/tjenester/publikum/testatorordningen/ 

